ኢትዮጵያ የመሪነት ሚናዋን አጠናክራ እንድትቀጥል ሕብረቱ ጥሪ አቀረበ
በአፍሪካ ሕብረት በገንዘብ ራስን የመቻል ለውጥ ስራ ኢትዮጵያ የመሪነት ሚናዋን አጠናክራ እንድትቀጥል ሕብረቱ ጥሪ አቀረበ።ጠቅላይ ሚኒስትር ኃይለማርያም ደሳለኝ በአፍሪካ ሕብረት የከፍተኛ ፓናሊስት ሊቀ-መንበር ዶክተር ዶናልድ ካቢሩካን በጽህፈት ቤታቸው ተቀብለው አነጋግረዋል።በቀጣዩ ሰኔ ወር በሕብረቱ አባል አገራት ስብሰባ ላይ ለሚቀርበው የለውጥ አጀንዳ ሂደት ግብአት ለማግኘት የተደረገ ውይይት መሆኑ ተገልጿል።የኅብረቱ አባላት ወደ አገራቸው ከሚያስገቡት ምርት የሚሰበሰብ የቀረጥ ገቢ 0 ነጥብ 2 በመቶ ያህሉን ለኅብረቱ እንዲሰጡ በ27ኛው የአፍሪካ ህብረት የመሪዎች ስብሰባ ባሳለፍነው 2016 የፈረንጆች ዓመት በሩዋንዳ መዲና ኪጋሊ በተካሄደበት ወቅት መወሰኑ ይታወቃል።በውሳኔው መሰረት ኬንያ፣ ሩዋንዳ፣ ቻድ፣ ኢትዮጵያና ዴሞክራቲክ ሪፐብሊክ ኮንጎ ቀድመው ውሳኔውን መተግበር የጀመሩ አገራት ናቸው።ዶክተር ዶናልድ በሕብረቱ በፋይናንስ ራስን የመቻል የለውጥ አጀንዳ መሰረት እስካሁን በተሰሩ ሂደቶች በሚቀሩት ስራዎች ላይ ከጠቅላይ ሚኒስቴር ኃይለማርያም ጋር ውይይት ማድረጋቸውን ገልጸዋል።ኢትዮጵያ ሪፎርሙን በመደገፍ እስካሁን ላደረገችው ጥረት ለጠቅላይ ሚኒስትር ኃይለማርያም በሕብረቱ ስም ምስጋና አቅርበዋል።ሪፎርሙ አፍሪካ በፋይናንስ ራሷን እንድትችልና ከበለጸጉ አገራት ተፅእኖ የተላቀቀችና ጠንካራ አህጉር የሚያደርት በመሆኑ ሁሉም አባል አገራት እንደ ኢትዮጵያ ለውሳኔው ተግባራዊነት እንዲተጋ ጥሪያቸውን አስተልፈዋል።በዚሁ ሪፎርም ኢትዮጵያ ከመጀመሪያው ጀምሮ እያደረገች ያለችውን ጠንካራ ድጋፍ አጠናክራ እንድትቀጥል ጥሪ ማድረጋቸውን ገልጸዋል።እስካሁን ድረስም ሁሉም የአፍሪካ አገሮች በሪፎርሙ ሂደት ጥሩ ሊባል በሚችል ደረጃ የተሳትፎ ቁርጠኝነታቸውን እያሳዩ ነው ብለዋል።ከውጭ ተፅእኖ የተላቀቀችና በዓለም ዓቀፍ መድረክ ተሰሚነቷን ከፍ ለማድረግ በሚደረገው በዚሁ ሪፎርም የሚመለከታቸው ባለድርሻ አካላት ሚናቸውን ከመወጣት አኳያ አጠናክረው እንደሚቀጥሉ እምነታቸውን ገልጸዋል-(ኢዜአ)።